還楊秘校賦
作者：孔平仲
朝代：宋

paragraphs: 楊君示我賦一編，讀之百復不能已。
新詞琢就若瑶琨，故實織成侔錦綺。
可憐苦心自少年，近日改科無用此。
雖然此才頗富贍，貫穿縱橫惟所使。
有如安車馳大道，左驂驊騮右騄駬。
東西南北皆可往，但顧欲適何如耳。
勉旃力習以待舉，尺一佇聞招特起。
他時名望壓盧駱，闊步青雲此焉始。